Слава, пашана і супкой таму, хто робіць дабро…”

Слава, пашана і супакой таму, хто робіць добрае
У папярэдняй гутарцы мы пазнаёміліся з тым, што ў першым разьдзеле Пасланьня да рымлянаў апостал Павал выкрывае яўны факт, – менавіта, што вельмі рана ў сваёй гісторыі чалавецтва у сваёй большасьці адвярнулася ад Бога Тварца. Павал напрыклад піша: «Яны (гэта значыць людзі ўвогуле), пазнаўшы Бога, ня славілі Яго як Бога і ня дзякавалі, але займаліся марнасьцю ў думках сваіх, і зацемрылася няцямкае сэрца іхняе».
 У выніку таго людзі пачалі пакланяцца ня Богу, а ідалам, зробленым сваімі рукамі, а гэта прывяло многіх да грашэньня. Госпад Бог адрэагаваў на чалавечую бязбожнасьць і няправеднасьць дзеямі пакараньня. Але Ён заўсёды быў гатовы дараваць грахі тым, хто каяўся ў сваіх грахах і вераваў у Хрыста як Збаўцу ды заяўляў гатоўнасьць Яго слухацца. Вось маючы гэта на ўвазе, апостал працягвае пісаць: «Дзеля гэтага няма апраўданьня табе, кожны чалавеча, які судзіш; бо ў чым ты судзіш іншага, асуджаеш сябе, бо робіш тое самае, судзячы. А мы ведаем, што суд Божы ёсьць паводле праўды адносна тых, што гэткае ўчыняюць. Няўжо ж ты думаеш, чалавеча, які судзіш тых, што гэткае ўчыняюць, і сам робіш тое самае, што ўцячэш ад суда Божага? Або багацьцем ласкавасьці Ягонай, і цярплівасьці, і доўгацярплівасьці пагарджаеш, ня ведаючы, што добрасьць Божая вядзе цябе да навяртаньня? Але праз упартасьць тваю і ненавернутае сэрца ты зьбіраеш сабе гнеў на дзень гневу і адкрыцьця праведнага суда Божага, Які аддасьць кожнаму паводле ўчынкаў ягоных: тым, якія цярплівасьцю ў добрай справе шукаюць славы, пашаны і незьнішчальнасьці, — жыцьцё вечнае, а тым, што спрачаюцца і не скараюцца праўдзе, але скараюцца няправеднасьці, — ярасьць і гнеў. Прыгнёт і ўціск кожнай душы чалавека, які робіць ліхое, перш Юдэя, і Грэка! Слава, і пашана, і супакой усякаму, хто робіць добрае, перш Юдэю, і Грэку! Бо няма ў Бога ўзіраньня на аблічча».

Сваім чытачам апостал Павал тлумачыць, што ня толькі тыя першыя людзі адступіліся ад Бога, але мы сучасьнікі таксама калісьці і дзесьці паўтараем іхнюю памылку і лічым, што ўсё ў парадку паміж намі і Богам і Ягонага гневу мы ніколі не адчуем. Хто б мы ні былі па нацыянальнасьці або месцы жыхарства, Бог ставіцца да кожнага з нас аднолькава – зь любоўю і жаданьнем, каб мы навярнуліся да Яго для дараваньня грахоў і атрыманьня новага жыцьця паводле Ягоных запаведзяў. Мы ўсе маем патрэбу ў збаўленьні, бо калісьці ў сваім жыцьці парушылі прынцып Гасподняга маральнага закона. Вось тут жа мы адступіліся ад Бога. Праўда, фаварытаў у Бога няма; Ён ставіцца аднолькава да ўсіх людзей па ўсім сьвеце і гатовы прыняць любога чалавека, які шукае Яго і жадае ўвайсьці ў цесныя адносіны зь Ім. Тут жа разумеецца, што калі чалавек зьвяртаецца да Бога з каяньнем і вераю, то ён гэта робіць з поўным намерам далей разьвівацца ў веры і паглыбляцца ў паслухмянасьці Богу. Зразумела, самому чалавеку выконваць дасканала ўсе Гасподнія наказы немагчыма. Патрэбныя прысутнасьць і дапамога Духа Сьвятога, Які ўваходзіць у душу нованавернага, калі ён навяртаецца да Хрыста. Дух Сьвяты прыходзіць да такога чалавека, уваходзіць у ягонае сэрца і пачынае дзейнічаць. Ён дапамагае новаму верніку разумець Божыя настаўленьні і пераменьвацца як у характары, так і ў паводзінах. Такі чалавек становіцца больш пабожным і праведным ў сваіх намерах, рашэньнях і ўчынках. 

Так, усе людзі аказваюцца парушальнікамі Божага маральнага кодэкса і, калі хто не прызнаецца ў гэтым і ня зьвернецца да Бога з просьбай дараваньня грахоў, то ў дзень Божага суда такі будзе засуджаны і прыгавораны да пакараньня. Праўда, калі апостал кажа, што пераважная большасьць людзей адступілася ад Бога, то ён гэтым не заяўляе, што ўсе людзі Бога ненавідзяць і адварочваюцца ад Яго. Не, не, ёсьць тыя, якія, пачуўшы Дабравесьце Хрыстова, неадкладна прымаюць яго, каюцца ў сваіх грахах і веруюць у Хрыста, з паслухмянасьцю ідуць ўсьлед за Ім. Але большасьць увогуле не зьвяртае на Бога аніякай асаблівай увагі і такім апостал кажа, што яны ня маюць права ўказваць на грахі іншых, а потым рабіць тое ж самае. У гэтай заяве апостала адчуваецца Гасподняя перасьцярога нам ня думаць, што Госпад не заўважае, як мы цяпер жывем. Ён заўважае і занатоўвае. Так бывае, што некаторыя людзі выконваюць страшэнныя дзеі супраць іншых і гэта становіцца вядомым уладам; такога жа арыштуюць, асуджаюць і караюць. Але бываюць і тыя выпадкі, калі нехта ўчыняе вялікі грэх, як прыкладам – кагосьці забівае, а ўлады забойцы не знаходзяць; той забойца жыве спакойненьнка ў сваім кутку і ніхто зь людзей не ўказвае на ягоны ранейшы ганебны акт. Апостал такому кажа: «Ня думай, чалавеча, што на гэтым усё закончыцца. Бог ўсё заўважае і памятае твой акт забойства. Калі прыйдзе дзень Гасподняга суда і ты, будучы яшчэ тут на зямлі, не прызнаесься ў сваім граху, не пакаесься ў ім, то знай, што Госпад падыме гэтае пытаньне ў дзень Свайго суда і прыгаворыць цябе да вечнага пакараньня. Што ты тады скажаш Яму? Нічога, ані слова». 

У Пасланьні да галятаў апостал трошкі па-інакшаму піша пра тое, як Госпад заўважае нашае жыцьцё тут на зямлі. Чытаем словы гэтакія: «Не падманвайцеся, з Бога не пасьмяесься; што чалавек сее, тое і будзе жаць; хто сее ў цела сваё, зь цела будзе жаць сапсутасьць; а хто сее ў Дух, з Духа будзе жаць жыцьцё вечнае». У паняцьці сеяньня маецца на ўвазе сукупнасьць чалавечых думак, намераў і ўчынкаў, пакуль ён тут на зямлі. А ў паняцьці ўраджаю нагадваецца расплата за грэшнае жыцьцё на зямлі, або ўзнагарода за праведнае жыцьцё, пражытае тут на зямлі. Сеяць ў Дух азначае, што вернік жыве пад Божым кіраваньнем і імкнецца выконваць Ягоную волю, калі сеяньне ў цела гаворыць аб жыцьці для  сваіх эгаістычных мэтаў, не зьвяртаючы аніякай ўвагі на Бога і на патрэбы іншых людзей. Ну добра, як тады жыць так, каб ва ўсім Богу дагаджаць? Апостал далей піша ў Пасланьні да галятаў: «Робячы дабро, ня будзем журыцца, бо ў свой час будзем жаць, калі не саслабеем. Дык пакуль маем час, будзем рабіць дабро ўсім, а найбольш сваім у веры».
 Хаця апостал Павал выклікае ў сваіх чытачоў здаровы страх перад Богам, ён не апісвае Бога як нейкага неміласэрнага і гнеўнага судзьдзю. Апостал проста растлумачвае, што наш Тварэц рупліва дбае пра Сваё тварэньне, асабліва пра ўсё чалавецтва. Калі б Ён дапускаў злачынцам рабіць дрэнныя рэчы без усякага пакараньня, то гэта было зь Ягонага боку даволі несправядліва ў дачыненьні да іншых людзей. На самай справе ўсе нераскаяныя злачынцы зьявяцца перад Богам і атрымаюць прыгавор на пакараньне, бо Бог Тварэц ёсьць справядлівы Судзьдзя і Ён не прапускае грэшных актаў злыдняў без адпаведнай кары. Ці ж гэта не суцяшае нас, паважаны слухачу? Думаецца, што сапраўды так.

У раней працытаваных словах апостал Павал быццам бы размаўляе з чалавекам, які працягвае ўказваць на грахі іншых людзей, а сам робіць тое самае і думае, што Бог ягоных ліхіх дзеяў не заўважае. Так ня можа быць. Калі абвінавачваеш і крытыкуеш іншых, а сам робіш тое ж самае, то калі не раскаесься ў сваіх правіннасьцях, ты, чалавеча, таксама будзеш засуджаны і пакараны. Я таго погляду, што апостал тут жа думае пра сваіх суайчыньнікаў у асаблівасьці – габрэяў, якія лічылі сябе асаблівым Богам выбраным народам. І гэта праўда – такім ён і быў, але зь якой мэтай? З той, каб празь іх адкрываць ўсяму чалавецтву Гасподні шлях да збаўленьня. Юдэям неяк было крыўдна, што Бог пасьля ахвярнай сьмерці і ўваскрэсеньня Ісуса Хрыста зь мёртвых павярнуў асаблівую ўвагу на язычніцкія народы. Юдэі лічылі, што Бог адкрываўся толькі ім і вёў іх Сваімі шляхамі, але тут жа відаць Ён адкрываецца і язычніцкім народам. І апостал Павал стаўся тым асобным апосталам для язычнікаў. Ён зьвяртаўся ня толькі да габрэяў, але таксама да язычнікаў. І што ў ягоным досьведзе насамрэч выявілася? Тое, што язычнікі відаць хутчэй адклікаліся на покліч Хрыста да Сябе, чым юдэі. Прыклад мы маем у апісаньнях кнігі Дзеі апосталаў, калі апостал Павал разам з супрацоўнікамі адведаў горад Карынф. Сказана, што яны ў кожную суботу хадзілі ў сынагог і там жа вялі гутаркі зь юдэямі і язычнікамі. Яны стараліся пераконваць як габрэяў, так і паганаў ў праўдзівасьці Хрыстовага прыходу, Ягонага духоўнага служэньня, ахвярнай сьмерці і ўваскрэсеньня зь мёртвых. І мы чытаем, што юдэі «працівіліся і блюзьнілі», і апостал, «абтросшы адзеньне, казаў ім: «Кроў вашая на галаве вашай! Я чысты, а цяпер я іду да паганаў (гэта значыць – язычнікаў)».
 Так здаралася ня раз у вопыце апостала. Юдэі ўвогуле адмаўляліся прыняць Ісуса за Хрыста-Мэсію, калі язычнікі, пачуўшы пра Хрыста і Ягонае жыцьцё, сьмерць і ўваскрэсеньне, больш ахвотна прымалі Гасподнюю праўду. У параўнаньні зь юдэямі язычнікі хутчэй і ахвотней пайшлі ўсьлед за Хрыстом.

Хаця словы апостала Паўла былі непасрэдна накіраваны ягоным суайчыньнікам, тая ж праўда, якую выкладваў апостал, адносіцца да ўсяго чалавецтва, інакш кажучы, да ўсіх народаў, у тым ліку і да нас беларусаў. Заўважма яшчэ раз заяву апостала Паўла, што «добрасьць Божая вядзе цябе да навяртаньня». Што гэта значыць? Гэта значыць, што Бог жадае, каб ўсе людзі пачулі Дабравесьце Хрыстова і, пачуўшы яго, навярнуліся да Ісуса Хрыста ды знаходзілі ў ім дар збаўленьня і атрымалі дар Духа Сьвятога. На жаль, у той час, калі апостал запісваў намі пачутыя словы, ізраільскі народ, пачуўшы Дабравесьце Хрыстова, у сваёй большасьці яго не прымаў і гэта нямала замаркоціла Паўла. Ён запісаў: «Праз упартасьць тваю і ненавернутае сэрца ты зьбіраеш сабе гнеў на дзень гневу і адкрыцьця праведанага суда Божага». І далей апостал прыпамінае, што Бог заўважае, як мы жывем тут на зямлі, і Ён «аддасьць кожнаму паводле ўчынкаў ягоных». Тым, хто навярнуўся да Хрыста і імкнуўся да славы, пашаны і незьнішчальнасьці, абяцаецца шчасьлівае вечнае жыцьцё. Паводле апосталавых словаў, іх чакае «слава, і пашана, і супакой» калі тым, хто ўпарціўся, да Хрыста не навярнуўся, а толькі спрачаўся і не скарыўся праўдзе Божай, абяцаецца «ярасьць і гнеў». І далей паўтараем словы апостала як перасьцярога ад самога Госпада Бога кожнаму з нас сёньня – памятайма, што прыйдзе «прыгнёт і ўціск кожнай душы чалавека, які робіць ліхое, перш юдэю, і грэку».

Паважаны слухачу, мы толькі што пачулі словы апостал Паўла. Хоць яны былі непасрэдна накіраваны ягоным суайчыньнікам, габрэям, яны ж таксама датычацца кожнага з нас іншай нацыянальнасьці, у нашым выпадку – беларускай. Бог даў нам жыцьцё і Ён дае кожнаму з нас магчымасьць пазнаёміцца зь Ягоным словам, што зьмяшчаецца на старонках сьвятой Бібліі. Уся адказнасьць на чытаньне і знаёмства з Гасподнім словам кладзецца на нас асабіста. Ці мы скарыстоўваліся гэтай магчымасьцю? Калі пакуль што не, то раю такому сур’ёзна ўзяцца за гэту справу і прачытаць хаця б новазапаветную частку Бібліі. Прасіце ў Бога разуменьня, і я веру, што калі з поўнай сардэчнасьцю зьвернецеся да Яго з такой просьбай, Ён сваім часам адкрыецца вам і ўкажа, што трэба рабіць. Што тычыцца нас вернікаў, якія ўжо пазнаёміліся са Словам Божым, будзьма і далей пастаянна чытаць яго і далей вучыцца біблійным прынцыпам, робячы дабро іншым згодна з Гасподнімі запаведзямі. Канчаю словамі апосталавымі: «Слава, і пашана, і супакой усякаму, хто робіць добрае, перш Юдэю, і Грэку!». Дапамажы нам ў гэтым, Госпадзе Божа, амэн.

